ऑनलाइन रिटेल कारोबार में उतरेगी टाटा क्रोमा  
टाटा समूह की क्रोमा ब्रांड नाम से टिकाऊ उपभोक्ता और इलेक्ट्रानिक्स सामान स्टोर का परिचालन करने वाली कंपनी इन्फिनिटी रिटेल ने जल्द ऑनलाइन खुदरा बाजार में उतरने की घोषणा की है।
टाटा समूह की क्रोमा ब्रांड नाम से टिकाऊ उपभोक्ता और इलेक्ट्रानिक्स सामान स्टोर का परिचालन करने वाली कंपनी इन्फिनिटी रिटेल ने जल्द ऑनलाइन खुदरा बाजार में उतरने की घोषणा की है। कंपनी ने कहा है कि वह इंटरनेट ग्राहकों के बढ़ते आधार का लाभ उठाना चाहती है।  अपनी इस नई पहल के तहत कंपनी अपने क्रोमो स्टोरों का दायरा भी बढ़ाएगी। कंपनी ने चालू वित्त वर्ष के अंत तक दस नए आउटलेट खोलने की योजना बनाई है।  इन्फिनिटी रिटेल के प्रबंध निदेशक और मुख्य कार्यकारी अधिकारी अजित जोशी ने प्रेट्र से कहा, भारत में ऑनलाइन बिक्री तेजी से बढ़ रही है। हम जल्द विशिष्ट खूबियों वाला नया पोर्टल शुरू कर रहे हैं। उन्होंने कहा कि कंपनी कैश ऑन डिलीवरी जैसे विकल्प पर विचार कर रही है। यह ऐसे ग्राहकों के लिए फायदेमंद है जो ऑनलाइन खरीदारी करना चाहते हैं, पर वे क्रेडिट या डेबिट कार्ड का इस्तेमाल नहीं करते। जोशी ने हालांकि इसके लिए किसी समयसीमा या बिक्री लक्ष्य के बारे में कुछ नहीं कहा।  एक अन्य प्रमुख रिटेल कंपनी फ्यूचर समूह ने कहा कि वह अपनी कुल खुदरा बिक्री का कम से कम 10 प्रतिशत ऑनलाइन बिक्री से हासिल करने का लक्ष्य लेकर चल रही है। फ्यूचर समूह का ऑनलाइन पोर्टल फ्यूचरबाजार.काम है।  उद्योग संगठन एसोचैम की एक हालिया रपट के अनुसार, भारत का ऑनलाइन खुदरा बाजार 2015 तक बढ़कर 7,000 करोड़ रुपये पर पहुंच जाएगा। फिलहाल यह बाजार 2,000 करोड़ रुपये का है। रपट में कहा गया है कि देश में इंटरनेट की पहुंच तेजी से बढ़ रही है, जिससे इस बाजार का विस्तार हो रहा है और यह सालाना 35 प्रतिशत की दर से बढ़ रहा है।